google/wiki40b huggingface dataset:
Żywieci piirkond

Żywieci piirkond (poola keeles Żywiecczyzna, Ziemia Żywiecka) on ajalooline piirkond ja etnograafiline piirkond Poola lõunaosas Sileesia vojevoodkonna lõunaosas, Väike-Poola ajalooline osa.
Ta hõlmab Żywieci nõo ja osa Beskiididest. Tema piirid kulgevad Przełęcz Wilkowickast üle Väike-Beskiidide Soła jõe mõlemal kaldal läbi Sucha Beskidzka ümbruse sinna, kus Väike-Beskiidid Peweli-Ślemieńi aheliku kaudu ühinevad Jałowieci mäe poolt Babia Góra massiivi juures Żywieci Beskiididega. Edasi kulgeb piir lõunas piki riigipiiri ja piki Żywieci Beskiidide mägesid kuni Przełęcz Koniakowskani. Lääne poolt kulgeb piir piki Sileesia Beskiide (Barania Góra, Magurka Wiślańska, Zielony Kopiec, Malinowska Skała, Przełęcz Salmopolska, Przełęcz Karkoszczonka) ning edasi Szczyrkist läbi Żywieci nõo lääneosa Brama Wilkowickani.

Kultuur

Żywieci piirkonnas elavad Żywieci mägilased, kellel on oma murre. Iseloomulik puitarhitektuur on säilinud mõnes külas; tüüpiline väikelinnaarhitektuur hävis Teise maailmasõja ajal.
Puitarhitektuuri mälestiste seas on kirikud Lachowices (Lachowice Pühade Apostlite Peetruse ja Pauluse kirik), Gilowices, Cięcinas ja Łodygowice, külakellatornikesed Sólis, Rycerkas, Żabnicas, Siennas, Leśnas, Zarzeczes, Międzybrodzie Żywieckies ja mujal, Stara Chałupa Milówkas, kõrts Jeleśnias, samuti sellised reliktid nagu karjaseonnid mägiaasadel ja väludel.

Żywieci piirkonna külad

Piirkonna ajalugu ulatub keskaega. Juba 15. sajandil olid olemas sellised külad nagu Milówka, Radziechowy, Wieprz, Cięcina, Lipowa, Pietrzykowice, Łękawica, linna vahetus läheduses asetsev Łodygowice ning Stary Żywiec, Zabłocie i Sporysz, mis on saanud Żywieci linna osadeks.
Oran

Ajalugu

Oran asutati 10. sajandil. Hispaanlased vallutasid linna 1509. aastal. Aastatel 1708–1732 ja 1791–1831 kuulus Oran Osmanite riiki. 1831 läks Prantsusmaa valdusse. Enne Alžeeria vabadussõda oli Oranis Põhja-Aafrika suurim eurooplaste kogukond. Pärast sõda rändas suurem osa neist Prantsusmaale ja linn kaotas üle poole oma elanikest.
Oran on tähtis sadamalinn ja kaubakeskus. Seal asub ka ülikool.
Tekla Badarzewska

Tekla Badarzewska-Baranowska (1834 – 29. september 1861) oli poola naishelilooja.
Ta sai maailmakuulsaks klaveriteosega "Modlitwa dziewicy" ("Neitsi palve"), mille ta kirjutas 1856. aastal. Pala kanti esmakordselt ette 1859. aastal Pariisi Revue et Gazette Musicale 'is.
Tõenäoliselt on see üks enimmüüdud klaveripala muusikaajaloos üldse. Mõned arvavad, et see lugu on veetlev ja romantiline, teiste arvates on see "üks sentimentaalne pläma".
Laulule on kirjutanud ingliskeelsed sõnad John Stowell Adams.
Badarzewska sünnikuupäev ei ole selge. Mõned allikad väidavad sünniaastaks ka 1838.
Adeniin

Adeniin ehk 6-aminopuriin on lämmastikalus, üks neljast tähtsamast nukleiinalusest nii DNA kui ka RNA koosseisus. See on heterotsükliline ühend, puriini derivaat, millel on 6. positsioonis aminorühm. Aine nimetus orgaaniliste ühendite süstemaatilises nomenklatuuris on 9H-puriin-6-amiin. Adeniini molekulivalem on C₅H₅N₅.
Adeniini nukleosiidid on desoksüadenosiin (DNA-s) ja adenosiin (RNA-s).
Adeniin moodustab aluspaari DNA-s tümiini ja RNA-s uratsiiliga.

Füüsikalised omadused

Tema molaarmass on 135,13 g/mol ja sulamispunkt on 360–365 °C.

Keemilised omadused

Adeniin moodustab mitu tautomeeri, mis võivad kiiresti üksteiseks muutuda ja mida peetakse tihti samaväärseteks.

Biosüntees

Puriini metabolism hõlmab adeniini ja guaniini sünteesimist. Mõlemad sünteesitakse nukleotiidist, mille nimetus on inosiinmonofosfaat (IMP). IMP-d sünteesivad ribosoomid keeruka mitmeastmelise protsessi abil, kasutades glütsiini, glutamiini ja asparagiinhappe molekulide aatomeid.
Pagaripärm sünteesib P-ribosüül-PP molekuli adeniiniks 7 vaheastet sisaldava protsessi abil.

Bioloogiline roll

Adeniin esineb nii DNA ja RNA kui ka bioloogiliselt aktiivsete ja makroergiliste molekulide (AMP, ADP, ATP) koosseisus.
Adeniin on üks kahest puriini nukleiinalusest (teine on guaniin), mida kasutatakse nukleiinhapete nukleotiidide sünteesimisel. Vastavalt komplementaarsusprintsiibile seondub adeniin DNA koosseisus tümiiniga kahe vesiniksideme abil, et aidata stabiliseerida nukleiinhappestruktuure. Valkude sünteesiks kasutatava RNA koosseisus seondub adeniin uratsiiliga.
Kui adenosiin on seotud riboosiga, siis moodustab ta nukleosiidi adenosiin, aga kui ta on seotud desoksüriboosiga, siis desoksüadenosiini. Temast sünteesitakse adenosiintrifosfaati (ATP), nukleotiidi, milles ühele adenosiini molekulile on lisatud kolm fosfaatrühma PO₄⁻. ATP-d kasutatakse rakkude metabolismis keemilise energia peamise säilitamise ja edastamise vahendina.

Seos vitamiinidega

Vanasti nimetati adeniini vahel B₄-vitamiiniks. Seda ei peeta enam korrektseks, adeniini ei peeta enam B-rühma vitamiinide hulka kuuluvaks. Kuid kaks B-vitamiinide hulka kuuluvat ainet, niatsiin ja riboflaviin, reageerivad adeniiniga, moodustades vastavalt nikotiinamiidadeniindinukleotiidi (NAD) ja flaviinadeniindinukleotiidi (FAD).

Uurimislugu

Üks esimesi teadlasi, kes uuris adeniini, oli Hermann Emil Fischer.
Kösti org

Kösti org on haljasala Viljandis.
Orgu on kujundatud puhkeala ja terviserajad. Oru serval asub hoone.
Oru puistu moodustab männik.
Orus asuvad basseinid ja Kösti paisjärv. Orust voolab läbi Uueveski oja; seda nimetatakse oru piirkonnas ka Kösti ojaks.
Raphaël Poirée

Isiklikku

Poirée on 173 cm pikk ja kaalub 70 kg. Ta oskab prantsuse, inglise, norra ja itaalia keelt.
Raphaël Poirée on 2000. aastast abielus Norra laskesuusataja Liv Grete Skjelbreidiga. Neil on kolm tütart: Emma (sündis 27. jaanuaril 2003), Anna (sündis 10. jaanuaril 2007) ja Lena (sündis 11. oktoobril 2008). Neil on korter Prantsusmaal La Chapelle-en-Vercors'is, aga peamiselt elavad nad Norras Hålandsdalenis.
Jane Austen

Jane Austen (16. detsember 1775 Hampshire, Inglismaa – 18. juuli 1817 Winchester, Inglismaa) oli inglise romaanikirjanik ja novellist.

Elukäik

Jane Austen sündis Hampshire'i krahvkonnas Steventonis pastoripere kaheksast lapsest seitsmendana. Jane alustas juttude kirjutamist 12-aastaselt, esitades neid perele.
Aastal 1801 kolis perekond elama Bathi. Jane, nagu ka tema vanem ja ainuke õde Cassandra, ei abiellunud kunagi. Mõlemad õed elasid vallalistena vanemate juures. Pärast isa surma 1805. aastal kolis perekond Southamptonisse. Hiljem koliti elama Chawtoni külla, rikaste sugulaste poolt lapsendatud venna mõisa. 
Jane Austen suri tuberkuloosi Winchesteris, kuhu ta läks elama pärast tervise halvenemist (arvatavasti kannatas ta Addisoni tõve käes). Ta on maetud sealsesse katedraali.
Suur Tšiili maavärin

Suur Tšiili maavärin (hisp. Gran terremoto de Chile) ehk 1960. aasta Valdivia maavärin (hisp. Terremoto de Valdivia) oli Tšiilis 22. mail 1960 toimunud maavärin.
See on tugevaim registreeritud maavärin maailmas – magnituudiga 9,5. Maavärin toimus keskpäeval (19:11 GMT,  15:11 kohaliku aja järgi) ja kestis umbes 10 minutit.
Maavärina tulemusena tekkinud tsunami mõjutas Tšiili lõunaosa, Hawaiid, Jaapanit, Filipiine, Uus-Meremaa idarannikut, Austraalia kagurannikut ja Aleuute. Maavärinas kannatas kõige enam Valdivia linn.
Maavärina epitsenter oli Lumaco lähedal (vaata kaarti) Santiagost lõuna pool umbes 570 km kaugusel. Maakoore kõikumised põhjustasid kohalikke tsunamisid, mis jõudsid Tšiili rannikuni lainetena kõrgusega kuni 25 m. Peamine hiidlaine liikus läbi Vaikse ookeani ja jõudis Hiloni Hawaii saarel. Laine kõrgus oli 10,7 m ja seda mõõdeti 10 000 km kaugusel epitsentrist – Jaapanis ja Filipiinidel.
Hukkunud inimeste arv oli 6000 (peamiselt tsunami tõttu).
Must koer

Eesti folkloor

Eesti folklooris valvab või kaitseb must koer peidetud varandusi. Tuntumad on Haapsalu piiskopilinnuse varanduse, Kullamaa kiriku ligidusse maetud Rootsi kuninga kulla ja Vigala kiriku lähedusse jääva varandusekooba pärimused. 
Samas on koera kohatud Kullamaa ja Märjamaa surnuaial.
Murdumisnäitaja

Optilise keskkonna murdumisnäitajaks ehk refraktsiooniindeksiks nimetatakse dimensioonitut suurust, mis näitab, mitu korda erineb valguse või suvalise teise kiirguse faasikiirus selles keskkonnas valguse kiirusest vaakumis.
Murdumisnäitajate erinevus põhjustab valguse murdumise kahe optilise keskkonna lahutuspinnal (sellest ka nimetus murdumisnäitaja). Valguskiire suunamuutust kirjeldab Snelli seadus n₁sin(θ₁)=n₂sin(θ₂), kus θ₁ ja θ₂ on vastavalt langemisnurk ja murdumisnurk ning n₁ ja n₂ keskkondade murdumisnäitajad. Murdumisnäitajaist sõltub ka Brewsteri nurk ning peegeldus- ja läbilaskvustegur. Näiteks pinnale risti langeva valguse korral on peegeldustegur R = (n₁ – n₂)²⁄(n₁ + n₂)². Peegeldus- ja läbilaskvusteguri sõltuvust murdumisnäitajast kirjeldavad Fresneli võrranditega.
Murdumisnäitaja sõltub lainepikkusest. Seda nähtust nimetatakse dispersiooniks ning see tingib valge valguse lahutumise spektriks prisma läbimisel ja vikerkaares, samuti kromaatilise aberratsiooni tekkimise optilistes süsteemides. Reeglina murdub lühema lainepikkusega (sinine) valgus tugevamini kui suurema lainepikkusega (punane) valgus.
Murdumisnäitajast saab rääkida ka teiste lainenähtuste juhul. Näiteks heli korral on murdumisnäitaja kordaja, mis näitab, kui palju erineb helikiirus vaadeldavas keskkonnas helikiirusest mõnes fikseeritud keskkonnas.

Erinevate keskkondade murdumisnäitajad

Koolifüüsikas on tavaks nimetada murdumisnäitajat vaakumi suhtes absoluutseks murdumisnäitajaks, murdumisnäitajat mõne teise materiaalse keskkonna suhtes aga relatiivseks murdumisnäitajaks.
Õhu absoluutne murdumisnäitaja lainepikkusel 589,3 nm (naatriumi kollane spektrijoon) on 1,00029.
Vee murdumisnäitaja nähtava valguse lainepikkustel on umbes 1,3, erinevate klaasisortide murdumisnäitajad on vahemikus 1,5...1,7, teemandil umbes 2,4.
Vedelike murdumisnäitajat, vahel ka gaaside või läbipaistva tahke aine (klaas, vääriskivid, plastikud) murdumisnäitajat määratakse tavaliselt refraktomeetriga. Laborites on kasutusel Abbe refraktomeetrid, tööstuses ka mitmesuguseid käsirefraktomeetreid.
Inguššia

Haldusjaotus

Vabariigi koosseisus on järgmised vabariikliku alluvusega linnad ja rajoonid:

Rahvastik

77,3% elanikest on ingušid, 20,4% tšetšeenid. Venelasi on 1,2%.
Venemaa Föderaalse Statistikateenistuse andmetel oli Inguššia 2009. aasta 1. jaanuari seisuga Venemaa tihedaimalt asustatud regioon Moskva oblasti järel, rahvastiku tihedusega 140 inimest ruutkilomeetril.
Varasem elanike arv: 468 000 (2002).
Pueblod

Pueblod (hisp <pueblo> küla,rahvas) on indiaani hõimude rühm USA edelaosas Arizona ja New Mexico poolkõrbealal.
Loxstedt

Ajalugu

Lacstidi (järvease), esmakordeslt mainitud 1059. aastal, kuulus Saksimaa hertsogiriiki. Saksimaa tükeldamisel sai sellest osa Bremeni peapiiskopkonnast, mis oli aastast 1180 otse keisrile alluv. 16. sajandi keskpaigas võtsid elanikud vastu luterluse. Liiga okupatsiooni ajal Tilly (1628–1630) juhtimisel kannatasid nad vastureformatsiooni katsete all.
1648. aastal muudeti vürstlik peapiiskopkond Bremeni hertsogkonnaks, mida esmalt valitseti personaalunioonis Rootsiga – mille katkestas Taani okupatsioon (1712–1715) – ja 1715. aastast alates Hannoveri dünastia poolt. 1807. aastal annekteeris hertsogkonna üürike Vestfaali kuningriik, enne kui Prantsusmaa selle 1810. aastal annekteeris. 1813. aastal taastati hertsogkond Hannoveri kuurvürstkonda, mis – pärast Hannoveri kuningriigiks ülendamist 1814. aastal – liidendas hertsogkonna reaaluniooni ja hertsogkonna territooriumist, sealhulgas Loxstedtist, sai osa 1823. aastal loodud Stade ringkonnast.
1974. aastal liidendas Loxstedt arvukalt ümbruskonna väikevaldu, nende hulgas Büttel, Dedesdorf, Eidewarden, Maihausen, Overwarfe, Ueterlande ja Wiemsdorf, mis mitte kõik ei olnud kunagi Hannoveri osad, vaid olid osa naabrist Oldenburgist, seega omasid erinevat ajalugu.
Arvuti

Arvuti ehk kompuuter ehk raal on seade,
mis töötleb andmeid, sealhulgas teeb aritmeetika- ja loogikatehteid automaatselt programmeeritavate algoritmide järgi.
Prossa

Prossa oli küla Tartumaal, ajalooliselt Luua mõisa alal. Küla jääb tänapäeval Pikkjärve ja Raadivere küla alale. Kihelkondlikult kuulus küla Palamuse kihelkonda. Küla kaotati 1977, mil see liideti Pikkjärve ja Raadivere külaga.
19. sajandi II poolel moodustati Prossa karjamõis, mis 1921 muudeti külaks.
Gaasigeneraator

Gaasigeneraator on seade põlevgaasi ka gaasilise mootorikütuse tootmiseks tahke- või vedelkütusest. Gaasi saadakse gaasistamisreagendi (õhu või hapniku ja veeauru segu) puhumisel läbi kuuma kütuse kihi. Tahkekütus (kivisüsi (koks), puusüsi, põlevkivi, puit) võib olla tükkidena restil. Tolm- ja peenkütuse gaasistamine toimub langeva, hõljuva või keevkihiga gaasigeneraatoreis.
Gripiviirused

Eestis

Eestis esineb grippi kõige sagedamini detsembrist veebruarini, intensiivne haigestumine kestab 4-6 nädala jooksul, levides 2-3 kuu jooksul eri piirkondadesse.
Sillapää loss

Sillapää loss on suur klassitsistlikus stiilis kunagise Räpina mõisa peahoone, mis pärineb 19. sajandi esimesest poolest. Loss on silmapaistva arhitektuuriansamblina riikliku kaitse all. Oma majesteetliku sammasportikusega on hoone hea klassitsismi esindaja Eesti kagunurgas.
Arvatavasti aastatel 1835-40 ehitatud häärberit on hiljem korduvalt ümber ehitatud. Suured ümberehitused toimusid 1936, mil algselt ühekorruselised tiibhooneid ühendavad vaheosad said peale teise korruse.
Sillapää lossi dendropark asub looduslikul poolsaarel, mida ümbritseb poolkaarena järveks paisutatud Võhandu jõgi. Sillapää lossi park on üks väheseid hästi korrashoitud täisealiste puude ja põõsastega mõisaparke. 
Pargi kavandas 19. sajandi algul arhitekt Walter Moritz Aleksander von Engelhardt. Kujundamisel on kasutatud kolme stiili: inglise park, prantsuse park ja metsapark.
Pargi üldpind on 5,2 ha. Puid ja põõsaid on pargis üle 300 liigi, õppeotstarbel on nad Räpina Aianduskooli poolt tähistatud nimesiltidega. Liigirikkus võimaldab pargis üle 60 linnuliigi pesitsemist. Siin elavad oravad ja siilid, on nähtud tuhkruid, nirke, öökulle, nahkhiiri, saarmaid, kopraid jt.
Tänapäeval tegutseb lossis Räpina Koduloo- ja Aiandusmuuseum ja Räpina Muusikakool.
Yadkini maakond

Yadkini maakond (Yadkin County) on maakond USA-s Põhja-Carolina osariigis Piedmonti piirkonnas. Geograafilised koordinaadid on 36°09' N, 80°40' W. 
Maakonna põhja- ja idapiiriks on Yadkini jõgi, mille järgi ta on nime saanud. 
Maakonna halduskeskus on Yadkinville. 
Maakonna pindala on 874 km². Veepindala on 5 km².  
Elanike arv oli 2000. aasta rahvaloenduse järgi 36 348. Aastal 1990 oli elanikke 30 448.

Ajalugu

Maakond moodustati 1850 Surry maakonna osast, mis jäi Yadkini jõest lõuna poole.

Haridus

Yadkini maakonnas on kaks keskkooli (Forbushi ja Starmounti keskkool) ning 8 alg- ja põhikooli.

Põllumajandus

Yadkini maakond on osa Yadkini oru veinipiirkonnast. 
Kasvatatakse tubakat, mais, nisu, kaera, otra, sojauba ja heina. Peetakse veiseid.

Metsandus

Raiutakse mändi ja tamme.
Vladimir Avilov

Koondisekarjäär

A-koondise debüüdi tegi Avilov 27. detsembril 2014 sõpruskohtumises Katari vastu. Samas mängus tegid oma debüüdi veel Brent Lepistu ja Andreas Raudsepp.
Rahvapartei Vabaduse ja Demokraatia Eest

Rahvapartei Vabaduse ja Demokraatia Eest (hollandi: Volkspartij voor Vrijheid en Democratie, lühendatult VVD) on Hollandi konservatiiv-liberaalne partei.
2010. aasta parlamendivalimistel saavutas partei suurima häältesaagi ning sai 31 kohta 150-kohalises alamkojas.
Partei kuulub Euroopa liberaalsete ja reformiparteide ühendusse.
Parteijuht on Mark Rutte.
Haso riik

Haso riik oli riik Aafrikas 17. sajandist kuni 19. sajandini. Riigi territoorium asetses piki Senegali jõge praeguse Senegali ja Mali Kayesi piirkonna aladel. Pealinn oli Senegali territooriumil asuv Médine.
Rahvastik koosnes peamiselt fulbedest, malinkedest ja soninkedest. Riigi esimene valitseja Fankamala (kuningas) oli Séga Doua (1681–1725). Peale tema surma algas ta poegade Dibba Samballa ja Demba Maddy vahel kodusõda ning Haso jagunes viieks väiksemaks riigiks, millest võimsaim oli Dembaya, mida valitses Hawa Demba Diallo (1810–1833).
Nagu idas asuv Bambara riik sõltus ka Haso riik suuresti orjakaubandusest. Seda nii riigi siseselt, kuid orjasid müüdi ka eurooplastele. Perekonna staatus ühiskonnas oli seda kõrgem, mida rohkem orje see omas. Orjakaubandus tekitas tihedaid läbikäimisi eurooplastega, peamiselt prantslastega.
1857. aastal ründas Toucouleuri riigi valitseja El Hadj Umar Tall Haso riiki, kuid prantsuse sõjajõudude abiga õnnestus rünnak tagasi lüüa. Riik säilitas küll vormiliselt iseseisvuse, kuid sattus tugevasse sõltuvusse Prantsusmaast. 1880. aastal muudeti vormiliselt iseseisev Haso riik Prantsuse Sudaani osaks.
Tõde ja õigus IV

Sisukokkuvõte

Indrek peab kooliõpetaja ametit ning ta on loonud pere. Nimelt on tal naine Karin ja kaks tütart, kelle eest hoolitseb ustav ning natuke salapärane teenija Tiina. Juba enne romaani algust aga on paarikesel alanud abielukriis, kuna Karin ei tule oma elu sisustamisega hästi toime. Ta süüdistab meest selles, et too ei armasta teda enam nii tuliselt kui mesinädalatel. Indrek on tõsist tööusku ja püüab seda sisendada ka naisele. Karin aga käib kohvikus ja olengutel, kus vohab võrdlemisi labane uusrikaste seltskonnaelu. Ehkki Karin on tõusikuprouadest tunduvalt sisukam naine, nakatavad ajastule omased väärtusorientatsioonid ka teda, mis aga kiirendab eemaldumist Indrekust. Abielukriis aga muutub sügavamaks, kuna Karin õrritab Indrekut. Lõpuks haarab Inderekut pime viha ning ta tühjendab Karini suunas revolvri. Kuigi Karin arvab, et Indrek tegi seda armukadedusest, siis tegelikult toimis mees nii, kuna ei suutnud taluda oma naise madalat käitumist. Indrek laseb aga mööda ja kohus karistab teda tingimisi. Surma jookseb aga Karin ise. IV jagu lõppeb Indreku poolt öeldud lausega: "Kallis, sa armastasid ikka rohkem, kui mina suutsin uskuda."
Kairi Kirt-Ende

Elulugu

Alghariduse omandas 1975–1980 Tallinna 37. Keskkoolis. Õppis kooli kõrvalt kunstikallakuga huvikoolis, 1979–1983 Tallinna Laste Kunstikoolis. Põhikoolis õppis 1981–1983 Tallinna 49. Keskkoolis. Keskhariduse omandas ta 1983–1986 Tallinna 24. Keskkoolis. Arhitektuurialase kõrghariduse omandas Tallinna Kunstiülikooli arhitektuuriosakonnas aastatel 1986–1991.
1990. aastal oli augustist kuni novembrini praktikal Arhitekt Henning Larsen Tegnestue A/S arhitektuuribüroos Taanis.
1993. aastal töötas arhitektina ettevõttes AS Kavol. 1993–1995 töötas arhitektuuribüroos A & Arhitektid, 1995–1996 Dia Systeem Arhitektuuribüroos ning 1996–2001 arhitektina ettevõttes AS Autokütus. Alates aastast 2000 omab arhitektuuribürood OÜ Sammas arhitektuuribüroo.
Kairi Kirt-Ende tuntumad tööd on Karulaugu spordikeskus aadressiga Karulaugu tee 13, Viimsi; Tere Tennisekeskus aadressiga Sõjakooli 10; Tondiraba tennisekeskus Tondiraba 11; AS Norma tootmishoone – Termika maja aadressiga Laki 14 ja Playtech büroohoone Vanemuine 7, Tartu. Suure osa tema loomingust moodustavad erinevad  nii eramute, kortermajade, spordirajatiste, tööstushoonete, kui ka büroo- ja ühiskondlike hoonete projektid.
Kairi Kirt-Ende on Eesti Arhitektide Liidu liige.
Olaus Kellmann

Olaus Kellmann (ka Olaus Kellman; 3. jaanuar 1724 Rootsi – 28. detsember 1807/9. jaanuar 1808 Muhu) oli Eesti vaimulik.
Kellmann lõpetas Lundi Ülikooli, kaitses seal ka magistriväitekirja. Ordineeriti 15. oktoobril/26. oktoobril 1758 õpetajaks.
Ta oli aastatel 1758–1808 Muhu Katariina koguduse õpetaja. Lisaks oli ta aastatel 1767–1784 Saaremaa konsistooriumi assessor ja aastatel 1784–1807 Saaremaa superintendent.

Isiklikku

Aastal 1758 abiellus ta endise Muhu Katariina koguduse õpetaja Gottfried Gerlachi lese Sara Wendelaga. Nende väimees (tütre Friederike Luise mees) Christian Jacob Glanström oli Järva-Jaani Ristija Johannese koguduse õpetaja, teine väimees (tütre Auguste Gertrudi mees) Karl Fromhold Glöckner oli Muhu Katariina koguduse õpetaja. Nende tütrepoeg Theodor Friedrich Glanström oli Mihkli Miikaeli koguduse õpetaja, teine tütrepoeg Paul August Ferdinand Glanström oli Ambla Maarja koguduse õpetaja.
Venemaa Föderatsiooni marssal

Venemaa Föderatsiooni marssal (vene keeles Маршал Российской Федерации) on Venemaa Föderatsiooni kõrgeim sõjaväeline auaste.

Ajalugu

Auaste loodi 11. veebruaril 1993 seadusega "Sõjaväekohuslusest ja sõjaväeteenistusest". Selle eelkäijaks oli Nõukogude Liidu marssali auaste. Maaväes on sellest madalam armeekindrali ja mereväes laevastikuadmiral. Seni on aukraad omistatud ainult kaitseminister Igor Sergejevile (1938−2006), kes sai selle 1997. aastal.
Venemaa marssali õlakul on üks suur täht (see mahub ringi sisse, mille diameeter on 40 mm) ja kahepäine kotkas (Venemaa vapi keskne kujund). Paraadmundril kantakse lisaks veel suurt marssalitähte.
Meediapleier

Põhifunktsioonile keskendumine

Erinevatel meediapleieritel võivad olla erinevad eesmärgid ja omadused. Videopleierid on meediapleierite rühm, mille põhiotstarve on digitaalse video esitamine. Näiteks Windowsi DVD Player mängib ainult DVD-videoplaate. Media Player Classic saab mängida audio- ja videofaile, kuid selle programmi omadused, nagu värvikorrektuur, pildi teravustamine, suumimine, DVB toetus ja subtiitrite toetus on ainult kasulikud videomaterjalide jaoks, näiteks animafilmide ja mängufilmide jaoks. Näiteks, AIMP mängib eranditult audiovorminguid. MediaMonkey mängib nii audio- kui ka videovorminguid, kuid selle paljud omadused (meediateek, laulusõnade avatus, muusika kujutamine, internetiraadio) on suunatud helivormingule. Kuid on ka universaalseid meediapleiereid. Näiteks Windows Media Player, millel on omadusi nii heli kui ka video jaoks, kuigi mitte nii palju kui Media Player Classicul ja MediaMonkeyl koos.
Vapramägi

Vapramägi on järsunõlvaline mägi Tartumaal Vissi külas, Elva ja Tõravere vahel.
Vallseljaku absoluutne kõrgus on 79,7 m, suhteline kõrgus mäe jalamil voolava Elva jõe veepinna suhtes umbes 40 m.
Mäe kohta on mitmeid legende ja rahvapärimusi, sealhulgas olla siin Kalevipoeg tapnud koletise Tõra.
Vapramäel asub kaitsealune betoonist mälestuskivi kahele hiina sõdurile, kes kuulusid Vabadussõjas Punaarmee miinipataljoni ning langesid 16. jaanuaril 1919 Vapramäe lahingus, rünnates Eesti armee soomusrongi Voika raudteesilla juures. Hauakivil on eesti, vene ja hiina keeles kiri: "Igavene kuulsus vapratele hiina punaarmeelastele, kes langesid võitluses nõukogude võimu eest!"
Mägi on aastast 1959 looduskaitse all. Aastast 2016 on mägi ja selle laiem ümbrus Elva maastikukaitseala Vapramäe sihtkaitsevööndi (96,4 ha) koosseisus. Mäe loodejalamil asub Vapramäe loodusmaja, mida haldab Vapramäe-Vellavere-Vitipalu Sihtasutus.
Vladimir Pettai

Vladimir Pettai (vene keeles Владимир Леонидович Петтай; 8. mai 1973 Puudosi – 20. juuni 2011 Pesoutsa, Äänisranna rajoon) oli eesti rahvusest Venemaa jalgpallur ja jalgpallikohtunik.
Pettai sündis Puudosis. Tema ema töötas kasvatajana lasteaias, isa metsnikuna. Rahvuselt oli ta eestlane.
Jalgpalli mängis ta poolkaitsjana klubides Karjala Asmaral ja Spartak-Petrozavodsk.
Jalgpallikohtunikuna hakkas ta tegutsema aastal 1996. Premjer-liga matše vilistas ta aastast 2003. Aastal 2006 eemaldati ta kohtunikuametist pärast skandaalset matši Moskva CSKA ja Peterburi "Zeniidi" vahel. Aastal 2007 ta amnesteeriti ja jätkas tööd kohtunikuna. 2010 sai ta FIFA litsentsi. Kokku vilistas ta Premjer-ligas täpselt 100 matši, olles 22. kohtunik, kes Premjer-ligas saja kohtumiseni jõudnud.
Pettai hukkus RusAiri lennul 9605, kus maandumisel toimunud õnnetusel jäi 52 lennukis viibinust ellu üksnes 5. Temast jäid maha naine ja kaks last.
Käina kirikuaed

Käina kirikuaed on kirikuaed Hiiu maakonnas Hiiumaa vallas Käina asulas Käina kiriku varemete ümber. 
Kirikuaia pindala on umbes 1 ha.
Kirikuaed on arvele võetud kultuurimälestisena.
Marcelo Grohe

Koondisekarjäär

Debüüdi Brasiilia rahvuskoondises tegi mängus Grohe 5. septembril 2015 mängus Costa Rica vastu.
Ta on olnud 2015. aasta Copa Américal ja 2016. aasta Copa América Centenariol Brasiilia koondise varuväravavaht.
Itaaliakeelne Vikipeedia

Itaaliakeelne Vikipeedia (itaalia keeles Wikipedia in italiano) on Vikipeedia itaaliakeelne versioon.
Itaaliakeelne vikipeedia sai alguse 11. mail 2001.
Seal on 1547679 artiklit, millega see on artiklite arvult 8. keeleversioon.
22. jaanuaril 2013 ületas itaaliakeelse vikipeedia artiklite arv 1 000 000 piiri.